**Izvještaj o izvršenju budžeta Crne Gore za period januar – jun 2023. godine**

**Prihodi budžeta** u periodu januar – jun 2023. godine iznosili su 1.236.4 mil. € ili 20% procijenjenog BDP-a i veći su za 231,1 mil. € ili 23% u odnosu na planirane, dok su u odnosu na uporedni period 2022. godine veći za 322 mil. € ili 35,2%. U posmatranom periodu zabilježen je rast gotovo svih kategorija prihoda budžeta. Najznačajnija pozitivna odstupanja zabilježena su kod **Ostalih prihoda, Prihoda po osnovu poreza na dodatu vrijednost, Prihoda po osnovu poreza na dobit pravnih lica, Doprinosa za obavezno socijalno osiguranje i Donacija i transfera.**

Prihodi po osnovu **PDV-a** do kraja juna mjeseca naplaćeni su u iznosu od 475,6 mil. € što je za 40,3 mil. € ili 9,3% veće u odnosu na planirane i 74,5 mil. € ili 18,6% veće u odnosu na isti period prethodne godine.

Prihodi po osnovu **Poreza na dobit pravnih lica** naplaćeni su u iznosu od 131,6 mil. € i veći su u odnosu na planirane za 30,2 mil. € ili 29,7%, dok su u odnosu na uporedni period 2022. godine veći za 56,4 mil. € ili 75%. Značajan rast ove kategorije prihoda u odnosu na prethodnu godinu rezultat je prevashodno rasta ekonomske aktivnosti i ostvarenih rezulata privrednih subjekata u prethodnoj godini, poboljšanja poreske discipline, kao i implementacije progresivne stope oporezivanja dobiti.

**Ostali prihodi** u posmatranom periodu iznosili su 112,8 mil. €, što je za 64,5 mil. € veće u odnosu na planirane, i u odnosu na posmatrani period prethodne godine veći su za 100 mil. €. U okviru ove kategorije prihoda, najznačajniji priliv ostvaren je usljed prekida hedžing aranžmana iz 2021. godine koji je, zaključno sa junom mjesecom iznosio oko 60 mil. € i prenosa sredstava naplaćenih u okviru implementacije projekta „Ekonomskog državljanstva“ u iznosu od 34 mil €.

Kategorija **Doprinosa** nastavlja kontinuirani rast za obavezno socijalno osiguranje i u junu, a ostvareni su na nivou od 241,4 mil. € što je za 43,6 mil. € ili 22% veće u odnosu na planirane, odnosno 48,8 mil. € ili 25,3% veće u odnosu na uporedni period 2022. godine. Bolja naplata kategorije doprinosa rezultat je efekata implementacije Zakona o reprogamu poreskog potraživanja, ali i uvećane osnove za obračun doprinosa usljed povećanja koeficijenata za zarade zaposlenih u javnom sektoru.

U navedenom periodu značajan rast zabilježen je i kod kategorije **Donacije i transferi** koji su ostvareni u iznosu od 44,2 mil. €, što je u odnosu na plan veće za 21,7 mil. € i 31,1 mil. € u odnosu na uporedni period 2022. godine. Rast navedene kategorije prevashodno je rezultat izvršene uplate sredstava od strane EU, a po osnovu direktne budžetske podrške za energetsku efikasnost. Navedena sredstva, shodno Finansijskom sporazumu, predstavljaju nenamjenska sredstva koja se mogu koristiti za finansiranje budžeskih potreba.

Prihodi od **akciza** do kraja juna ostvareni su u iznosu od 136,7 mil. € i veći su u odnosu na planirane za 19,0 mil. € ili 16,1%, odnosno 19,0 mil. € ili 16,1 % u odnosu na isti period 2022. godine. Ova kategorija prihoda bilježi rast prevashodno usljed prestanka implementacije Odluke o umanjenju iznosa akcize za promet bezolovnog benzina i gasnih ulja, a značajan doprinos rastu akciza zabilježen je u posmatranom periodu i kod akcize na duvan i duvanske proizvode.

Najveći doprinos rastu akciza za šest mjeseci 2023. godine zabilježen je kod:

- **akcize na duvan i duvanske proizvode**, i to u iznosu 43,7 mil. €, što je za 5,2 mil. € ili 13,4%, veće u odnosu na isti period prethodne godine;

- **akcize na mineralna ulja i njihove derivate**, i to u iznosu 75,1 mil. €, što je za 10,0 mil. € ili 15,4%, veće u odnosu na isti period prethodne godine.

Sa druge strane, prihodi od poreza na dohodak fizičkih lica ostvareni su u iznosu od 25,4 mil. €, što je u odnosu na plan manje u iznosu od 0,8 mil. € ili 3,1% i 18,6 mil. € ili 42,2% u odnosu na isti period prethodne godine. Umanjenje ove katgeorije prihoda u odnosu na isti period 2022. godine, prvenstveno je rezultat značajnog uvećanja procenta ustupanja prihoda po osnovu poreza na dohodak fizičkih lica opštinama, shodno Zakonu o izmjenama i dopuni zakona o finansiranju lokalne samouprave koji je stupio na snagu u avgustu prošle godine ('Službeni list Crne Gore', br. 086/72 od 03.08.2022. godine).

**Izdaci budžeta** za period januar-jun 2023. godine iznosili su 1.067,4 mil. € ili 17,3% procijenjenog BDP-a i u odnosu na planirane manji su za 116,4 mil. € ili 9,8% dok su u odnosu na isti period 2022. godine veći za 92,1 mil. € ili 9,4%.

U strukturi ukupne potrošnje, Tekući budžet izvršen je na nivou od 1030,7 mil €, dok je Kapitlani budžet izvršen na nivou od 36,7 mi €. Posmatrajući glavne katergorije potrošnje, tekući izdaci, u navedenom periodu, realizovani su u iznosu od 473,7 mil. € i u odnosu na planirane manji su za 24,3 mil. € ili 4,9% dok su u odnosu na isti period 2022. godine veći za 74,4 mil. € ili 18,6%. U okviru ove kategorije izdataka najznačajnija izdvajanja su u okviru izdatka Bruto zarade i doprinosi na teret poslodavca u iznosu od 314,6 mil. €, što je u odnosu na plan veće za 10,8 mil. € i 49,6 mil. € u odnosu na uporedni period 2022. godine i koje su realizovane u skladu sa važećim zakonskim propisima i stvarnom obračunu zarada. Nadalje, Transferi za socijalnu zaštitu do kraja juna ostvareni su u iznosu od 391,9 mil. € i veći su u odnosu na planirane za 3,9 mil. € ili 1%, dok su u odnosu na isti period 2022. godine veći za 95,1 mil. € ili 32%, što je dominantno rezultat većeg izvršenja po osnovu prava iz oblasti socijalne zaštite. Za period januar-jun 2023. godine Kapitalni budžet ostvaren je u iznosu od 36,7 mil. €, što predstalvja izvršenje 39% plana..

Rashodi u junu mjesecu 2023. godine iznosili su 193,4 mil. € i manji su u odnosu na plan 1,1 mil. € ili 0,6%, i veći su za 5,1 mil. € ili 2,7% u odnosu na jun 2022. godine.

Najveće odstupanje od plana u junu mesecu je u okviru sljedećih kategorija transfera institucijama, pojedincima, nevladinom i javnom sektoru za iznos od 6,5 mil. €, transfera za socijalnu zaštitu u ukupnom iznsou od 3,9 mil. €, od čega se iznos od 1,3 mil. € odnosi na prava iz oblasti socijalne zašite, dok se iznos od 2,8 mil. € odnosi na prava iz oblasti penzijskog i invalidskog osiguranja, kao i bruto zarada za iznos od 1,8 mil. €, a shodno stvarnom mjesečnom obračunu zarada .

Odstupanje izvršenja za jun mjesec u odnosu na planirani nivo u okviru transfera institucijama, pojedincima, nevladinom i javnom sektoru, kao i u okviru rashoda za usluge najvećim dijelom odnosi se na sredstva za realizaciju vanrednih parlamentarnih izbora i to kod Ministarstva unutrašnjih poslova i kod Državne izborne komisije.

Odstupanje u okviru transfera institucijama, pojedincima, nevladinom i javnom sektoru najvećim dijelom odnosi se na Ministarstvo nauke i to na aktivnost Podrška Fonda za inovacije, obzirom da je cjelokupan iznos planiran Zakonom o budžetu za 2023. godinu realizovan u provoj polovini godine.

Rashodi u Kapitalnom Budžetu Crne Gore u junu mjesecu 2023. godine ostvareni su u iznosu od 10 mil. € odnosno 63% plana.

Imajući u vidu realizaciju prihoda i rashoda, u posmatranom periodu ostvaren je **suficit budžeta** u iznosu od 179,3 mil. €, odnosno na nivou od 2,7% procjenjenog BDP-a. U junu, budžetski suficit iznosio je 59 mil. €.